סמואל ויליס טאקר לנהאם

סמואל ויליס טאקר לנהאם (באנגלית: Samuel Willis Tucker Lanham; ) היה פוליטיקאי אמריקאי מטקסס, איש האגף השמרני של המפלגה הדמוקרטית, שכיהן כחבר בית הנבחרים של ארצות הברית בשנים 1883–1893, ובשנים 1897–1903, ולאחר מכן ועד 1907 כמושל טקסס ה-23.
ראשית חייו
סמואל ויליס טאקר לנהאם נולד ליד העיר וודרף שבקרוליינה הדרומית, כבנם של לואיזה דה אובריי (לבית טאקר) ושל ג'יימס מדיסון לנהאם. הוא נקרא על שם סבו מצד אימו, סמואל ויליס טאקר. עם פרוץ מלחמת האזרחים האמריקאית התנדב לנהאם לצבא הקונפדרציה, זאת על אף שהוא היה אז בן 15 בלבד. הוא לחם בעיקר בווירג'יניה, ונפצע ב. לאחר תום המלחמה הוא נשא לאישה את שרה באונה מנג. הם עברו להתיישב בוות'רפורד, טקסס, שם הוא עבד ולמד משפטים.

זמן קצר לאחר שהתקבל ללשכת עורכי הדין ב-1869, מונה לנהאם כפרקליט המחוז. המקרה המפורסם ביותר שבו הוא טיפל היה העמדתם לדין של סנטנה  ו"עץ גדול", הצ'יפים של שבט הקיאווה  שהובילו את הפשיטה על שיירת העגלות של וורן  ב-1871.

חבר בית הנבחרים
ב-1882 נבחר לנהאם לבית הנבחרים של ארצות הברית מטעם מחוז הקונגרס ה-11 של טקסס, וכיהן בו עשר שנים. ב-1894 הוא התמודד על משרת המושל, אך נוצח בבחירות המקדימות על ידי צ'ארלס אלן קלברסון. לאחר מכן הוא שב לבית הנבחרים וכיהן בו בשנים 1897–1903 מטעם מחוז הקונגרס השמיני.
מושל טקסס
ב-1902 נבחר לנהאם כמושל טקסס, ובינואר 1903 הושבע לכהונתו. הוא היה ותיק צבא הקונפדרציה האחרון שכיהן בתפקיד. במהלך תקופת כהונתו נחקקו חוקים רבים שנגעו לבטיחות, כמו חוקים שנחקקו על ידי בית המחוקקים בשנת כהונתו הראשונה ושהגבילו את מספר שעות העבודה של עובדי הרכבות והטילו פיקוח על העסקת ילדים.

חוקת טקסס אסרה על קיומה של מערכת בנקאות מדינתית, וב-1904 אישר ציבור הבוחרים תיקון לחוקה שביטל את הסעיף הזה. בשנה שלאחר מכן העביר בית המחוקקים חוק שהקים את נציבות הביטוח והבנקאות של המדינה, ולנהאם מינה את תומאס ב. לאב כמנהלה הראשון. במשך חמש השנים הבאות הוקמו 500 בנקים.

ב-1905 הוביל לנהאם רפורמת מיסוי. במסגרת מערכת המיסוי שהייתה קיימת אז, רוב הכנסות המדינה הגיעו ממס רכוש כללי, אך הכנסות אלו לא סיפקו את הסכומים שהמדינה רצתה להוציא, כך שלבקשת לנהאם, החל בית המחוקקים למסות את ההכנסות ברוטו של חברות. בית המחוקקים גם העלה את המיסוי על נכסים בלתי מוחשיים של חברות הרכבות ושל ענפים כלכליים אחרים.

בית המחוקקים גם נקט בצעדים לרפורמה בחוקי הבחירות במהלך תקופת כהונתו של לנהאם. לפני השבעתו כמושל, לא הייתה קיימת מערכת של נהלים למינוי מועמדים לתפקידים ציבוריים, מצב שהוביל לתרמיות בהיקף רחב, וחוקים רבים כוונו למנוע מאנשים להצביע. בית המחוקקים העביר שני חוקי בחירות, שניהם נקראו על שם השופט אלכסנדר ו. טרל שניסח אותם. החוק הראשון, שעבר ב-1903, אפשר למפלגות פוליטיות לבחור במועמדים לתפקידים בוועידה או בבחירות מקדימות. החוק השני, שעבר ב-1905, יצר אמות מידה לרישום מצביעים, דרש ממועמדים להגיש דוחות הוצאות מפורטים, דרש קיום בחירות מקדימות במפלגות גדולות (עד אז, רק המפלגה הדמוקרטית נחשבה למפלגה גדולה בטקסס), וקבע סדר אחיד של תאריכים לבחירות המקדימות.

לקראת תום תקופת כהונתו השנייה של לנהאם כמושל, פרצה שערורייה פוליטית. לפני תחילת כהונתו של לנהאם, ב-1894, הגישה טקסס תביעה משפטית נגד חברת  שבבעלותו של ג'ון ד. רוקפלר ונגד חברת הבת שלה בטקסס, חברת הנפט ווטרס-פירס של מיזורי. המושל ג'ים הוג והתובע הכללי שלו טענו שהחברות היו מעורבות בהנחות, תיאום מחירים, קונסולידציה, ובטקטיקות נוספות שנאסרו על ידי חוק ההגבלים העסקים של טקסס מ-1889. הרישיון של ווטרס-פירס לפעול בוטל, מהלך שאושר ב-1900 על ידי בית המשפט העליון של ארצות הברית. בין השאר בדחיפתו של הסנאטור ג'וזף ביילי, קיבלה ווטרס-פריס רישיון חדש בתקופת כהונתו של המושל ג'וזף דרייפר סיירס. אף על פי שהם טענו לניתוק כל הקשרים עם סטנדרד אויל, ב-1905 הגישה טקסס נגדם תביעה על רקע הגילוי שסטנדרד אויל עדיין החזיקה בבעלותה את רוב המניות בחברה. במשפט נחשפה השפעתו של ביילי, וכן העובדה שהוא היה שכיר של ווטרס-פירס באותה תקופה. אף על פי שלנהאם וממשלו לא הואשמו בשום עבירה, השערורייה האתית של ביילי הייתה גדולה באופן מיוחד.

לנהאם לא נהנה מתקופת כהונתו כמושל, ולעיתים קרובות אמר לעצמו שהיה עליו להישאר לכהן בבית הנבחרים. הוא אמר ש"מבקשי עבודה, מבקשי חנינות ומבקשי זיכיונות הכריעו אותי. הם פגעו בבריאותי.

חיים אישיים
לנהאם היה חבר בלשכת ות'רפורד של הבונים החופשיים החל מ-1868. הוא נחשב לנואם וכותב רהוט, ולעיתים קרובות נשא נאומים בכינוסים של ותיקי הקונפדרציה ברחבי טקסס. ב-1905 הוענק לו תואר דוקטור לשם כבוד מאוניברסיטת ביילור. ב-1907 הוא מונה על ידי המושל תומאס מיטשל קמפבל כנגיד של אוניברסיטת טקסס באוסטין.

בנו של לנהאם, פריץ גארלנד לנהאם , כיהן גם הוא כחבר בית הנבחרים של ארצות הברית, ושירת בו 14 תקופות כהונה מ-1909 ועד 1947. נכדו אדווין לנהאם , היה סופר מצליח.

סמואל ויליס טאקר לנהאם נפטר בוות'רפורד ב-29 ביולי 1908. הוא נטמן בבית הקברות גרינווד שבעיר.
לקריאה נוספת
 Sobel, Robert, and John Raimo, eds. Biographical Directory of the Governors of the United States, 1789–1978, Vol. 4, Westport, Conn.; Meckler Books, 1978, pp. 1530-1531

קישורים חיצוניים

 סמואל ויליס טאקר לנהאם באתר אגודת המושלים הלאומית 

 סמואל ויליס טאקר לנהאם באתר The Political Graveyard 


הערות שוליים

קטגוריה:מושלי טקסס
קטגוריה:אמריקאים ילידי קרוליינה הדרומית
קטגוריה:מושלי מדינות ארצות הברית מהמפלגה הדמוקרטית
קטגוריה:חברי בית הנבחרים של ארצות הברית מטקסס
קטגוריה:חברי בית הנבחרים של ארצות הברית מטעם המפלגה הדמוקרטית
קטגוריה:אנשי צבא הקונפדרציה
קטגוריה:אמריקאים שנולדו ב-1846
קטגוריה:אמריקאים שנפטרו ב-1908